En skole i Vejle har affødt en større landsdækkende debat, fordi de forbød mavebluser i skoletiden. Nu blander nordjyske efterskoleelever sig også i debatten.

Navlerne blev luftet på et fællesfoto af en stor gruppe nordjyske efterskoleelever torsdag – og flere af de unge akkompagnerede billedet med en fremstrakt langefinger. Det skete i protest mod det, eleverne betegner som et forkert syn på piger og deres frihed til at se ud som de vil. Debatten er opstået, efter at skoleledelsen på Firehøjeskolen ved Vejle har givet forældre og elever besked om, at pigerne i udskolingen ikke må iføre sig mavebluser - eller såkaldte crop tops - i skoletiden. -	Mange på vores skole var meget oprørte over det. Det er så forkert, at der er en eller anden gammel mand, der skal bestemme, hvordan piger går klædt, forklarer Josephine Sloth Spliid, elev på Østhimmerlands Ungdomsskole i Bælum. Fjerner fokus fra undervisningen Manden Josephine Sloth Spliid henviser til, er skoleleder Bjarne Kyneb på Firehøjeskolen i Vejle. Han har forklaret til flere medier, at beslutningen om mavebluser blev truffet, fordi bluserne med det blottede maveskind kan fjerne fokus fra undervisningen. -	Det er tydeligvis ham selv, der er problemet, hvis han bliver forstyrret af, at piger har noget bestemt tøj på, lyder det promte fra Josefine, der satte gang i fællesfotoet, som blev delt på efterskolens Instagram-konto. Efterfølgende blev billedet delt af Anders Hemmingsen, der på Instagram har skabt sig en følgerskare på mere end en million brugere. Primært ved at dele humoristiske billeder og såkaldte memes, men også ved - som tilfældet er her - at dele budskaber med mere politisk indhold. I skrivende stund har efterskoleelevernes budskab fået lige under 80.000 likes. Også flere af efterskolens drenge var hoppet i mavetrøjerne til billedet i går, og de stemmer i: -	Det vi protesterer mod, det er kønssiden af det. Hvis det var drenge, der gik med maven ude, så ville der nok ikke være så mange klager. Hvorfor skal der være forskel?, spørger Max Hammerum. -	Det er grotesk, at pigerne skal klæde sig mere på, fordi drengene ikke kan styre sig. Det er jo vores job at styre os selv, uddyber han. Udtrykker sig frit Eleverne understreger, at der er stor forskel på, hvordan man går klædt i et professionelt regi som for eksempel Folketinget, hvor der er dresscode og hvordan man går klædt på en skole: -	I Folketinget handler det jo mere om politik, fremfor at det handler om at vise sin egen mode, sit hår og sit køn. Hos os på en skole handler det om at vise sig selv, forklarer Max Hammerum. -	Problemet er, når det bliver seksualiseret, supplerer Josephine Sloth Spliid og understreger, at tøjet er en måde for eleverne at udtrykke sig selv og ikke er noget seksuelt. Liberal skole Og netop det er noget, Østhimmerlands Ungdomsskole gør meget i at give plads til, lyder det fra forstander Jesper Brøsted. Han støtter fuldt op om maveblusebilledet, eleverne lagde ud på efterskolens Instagram-konto: -	Vi har ikke ret mange forbud, men masser af dialog. Så det er lidt en modsætning til det, der er sket på skolen i Vejle. Det er fint, at de unge blander sig i den offentlige debat, siger han. Også på Aalborghus Gymnasium opfordrer man fra elevernes side alle til at gå med crop tops. Se vores indslag om det her: